钦定古今图书集成/理学汇编/学行典/第066卷 > 朱子大全集 > 《与延平李先生书》
## 钦定古今图书集成/理学汇编/学行典/第066卷 > 朱子大全集 > 《与延平李先生书》

某拜违侍右，倏忽月馀。顷尝附两书于建宁，窃计已
获关听矣。某十八日离膝下，道路留滞，二十四日到
鈆山，馆于六十兄官舍，路中幸无大病。今日戴君来
诊脉，其言极有理，许示药方矣。云“无他病，只是禀受
气弱，失汗多，心血少，气不升降，上下各为一人”，其他
曲折，皆非俗医所及。顷在建阳，惟见太湖一亲戚，语
近此耳。至于心意隐微，亦颇得之，信乎其不可揜也。
某向蒙指喻二说，其一已叙次成文，惟义利之说，见
得未分明，说得不快。今且以泛论时事者代之，大略
如前书中之意到阙，万一得对毕，即录呈也。但义利
之说，乃儒者第一义，平时岂不讲论及此？今欲措辞
断事，而茫然不知所以为说，无乃此“身自坐在里许，
而不之察乎？”此深可惧者。此闲亦未有便，姑留此幅
书，以俟附行。若蒙赐教，只以附建宁陈丈处可也。天
气未寒，更切为道保重，以慰瞻仰。《九月二十六》日拜
状。不备。